Amikor egy tévécsatorna valójában terrorszervezet – Neokohn
Amikor egy tévécsatorna valójában terrorszervezet
MTI, Neokohn Antiszemitizmus, Izrael 2019. március 7. csütörtök, 06:00
Izrael terrorszervezetnek nyilvánította a Gázai övezetet uraló iszlamista Hamász szervezet Al Aksza tévécsatornáját – jelentette a The Jerusalem Post honlapja.
Hamász-videó arról, hogy raboljunk el egy izraeli katonát:
A csatorna folyamatosan gyűlöletet kelt a zsidó állam ellen, így például felszólítja közönségét, kövessen el támadásokat izraeli civilek ellen, illetve tartsanak „harag napját”.
A tévéről szóló Wikipedia-szócikk nyíltan a Hamász hivatalos csatornájának nevezi a 2006-ban, Gázában indított Al Akszát. Két évre rá, a gázai hadműveletek során a csatorna épületét az izraeli légierő többször is bombázta, így az teljesen megsemmisült, igaz, a közvetítést egy mozgó stáb folytatta.
2014-ben az izraeli légierő újra csapást mért a csatorna új, immár a Hamász rádiójának is helyt adó épületére, aminek következtében a palesztin terrorista rádió elhallgatott, a tévé folytatta működését (azóta a rádió is újra szól). Izrael végül tavaly novemberben is bombázta a szakadatlan Izrael- és zsidóellenes propagandát sugárzó tévé gázai épületét. Fél órával az akció előtt a csatorna még „Halált Izraelre!” címmel sugárzott egy zenés videót.
Az Egyesült Államok 2010-ben magát Izraelt is megelőzte a csatorna minősítésében, Washington ugyanis „speciális, globális terrorista szervezetnek” nevezte az Al Akszát,
semmilyen különbséget nem téve a gazdaszervezet és médiája között.
Itamar Marcus, a palesztin propagandát monitorozó Palestinian Media Watch (PMW) igazgatója elmondta: helyesli Netanjahu döntését. „Az Al Aksza tévét terrorszervezetnek hívni nagyon pontos megnevezés. A csatorna a palesztin terror minden összetevőjét hirdeti, zsidók meggyilkolását, öngyilkos merényleteket, katonák elrablását, városaink bombázását, Izrael megsemmisítését” – nyilatkozta a szakember, emlékeztetve arra, hogy a csatorna a vallási műsorokat és a gyerekprogramokat is a gyűlölet terjesztésének szolgálatába állította.
A Hamász nyilatkozatában Netanjahu döntését „a média szabadsága elleni támadásnak” nevezte, amelynek célja „démonizálni és elnyomni üzenetünk eljuttatását a világnak, és elnyomni a történetünket és a narratívánkat.” Az iszlamista terrorszervezet 2007 óta uralja a Gázai övezetet, folyamatosan fenyegetve, rakétákkal is támadva az általa természetesen el nem ismert zsidó államot.